हिन्दी साहित्य के प्रसिद्ध मनोवैज्ञानिक कथाकार ,उपन्यासकार,तथा निबंधकार जैनेन्द्र कुमार का जन्म सन १९०४ में उत्तर प्रदेश के अलीगढ के कौडियागंज नामक गाँव में हुआ था। जन्म के दो बर्ष के बाद ही इनके पिता प्यारेलाल का देहांत हो गया। इनकी माता रामादेवी तथा मामा भगवानदीन ने इनका पालन -पोषण किया। इनकी प्रारंभिक शिक्षा हस्तिनापुर के जैन गुरुकुल में हुई। मैट्रिक की परीक्षा इन्होने पंजाब से पास की। जैनेन्द्र की उच्च शिक्षा काशी विश्वविद्यालय में हुई। सन १९२१ में पढ़ाई छोड़कर ये असहयोग आन्दोलन में शामिल हो गए। दो बर्ष तक इन्होने अपनी माता की सहायता से व्यापार किया जिसमे इन्हे सफलता भी मिली। पर इनकी रूचि लेखन की ओर ही अधिक थी। नागपुर में इन्होने राजनैतिक पत्रों में संवाददाता के रूप में भी कार्य किया। उसी बर्ष तीन माह के लिए इन्हे गिरफ्तार किया गया। दिल्ली वापस लौटकर इन्होने व्यापार से स्वयं को अलग कर लिया।